Januar − Barbara Jelenkovich - www.jelenkovich.com

Februar −  Petra Kern -  www.petrakern.com 

Marec − Polona Lovšin -  www.polonalovsin.com

April −  Vesna Klančar -  vixivixi.webs.com

Maj − Chiara Sepin - www.pika.it
Junij −  Suzana Šlebir -   suzana-kii-kii.blogspot.com
Julij −  Sanja Janša - sanja-jansa.blogspot.com

Avgust − David Ličen - www.licnahisa.com
September − Jožica Rade -  www.creatissimolab.com

Oktober −  Tjaša Sosič - unikatiassha.webs.com

November −  Claudio Boatin - www.claudioboatin.it
December −  Mojca Fo -  www.fo.si

Januar − Barbara Jelenkovich 

Barbara Jelenkovich se je rodila v Trstu leta 1961. Po končani Srednji šoli za umetnost v Trstu se je vpisala na Akademijo likovnih umetnosti v Benetkah, kjer je diplomirala iz dekoriranja. Svojo prvo knjigo je objavila leta 1985. Odtlej so največje založbe v Nemčiji in Italiji objavile preko 110 knjig, prevedene so v štiriindvajset jezikov in so po vsem svetu doživele topel sprejem. Njene podobe, ki jih izvaja v akvarelni tehniki, so za japonske otroke nežne in vznemirljive, za italijanske otroke pisane in eksplozivne, za nemške otroke pa bogate s podrobnostmi. Njen magični realizem privlači tako otroke sveta kot tudi odrasle. www.jelenkovich.com
Februar −  Petra Kern

Petra Kern, včasih novinarka in stilistka, danes najraje riše vzorce. Z ustvarjanjem vzorcev se je začela izražati šele leta 2009. Uporablja črnilo, tempero, akvarelne in akrilne barve. Cvetje in ptice iz narave pod njenimi prsti na papirju zaplešejo pretanjen in kdaj gost ples prepletanja in povezovanja. Petra pravi, da ji navdiha za vzorce ni treba posebej iskati. Leta abstinence so naredila svoje. V prihodnosti bodo vzorci našli pot na vsakdanje predmete. Predstavljamo si, da bodo nastajale elegantne, prefinjene stvari, ki bodo nežno izboljševale svet okoli nas. www.petrakern.com 

Marec − Polona Lovšin

Polona Lovšin je akademska slikarka. Ima status samostojne kulturne ustvarjalke, ilustratorke. Že več kot pet let se intenzivno ukvarja z otroško ilustracijo. V tem času je sodelovala z večino slovenskih založb. Polona nikoli ne uporabi le ene barve, saj ne mara čistih barv – v podlagi je vedno še kakšna. Ljubo ji je, da se v eni barvi čuti več barv. Naročila so ji izziv za umetniški razvoj. Rada eksperimentira in se ne more držati le enega sloga, saj jo vsako novo besedilo popelje v nova raziskovanja. V veliko veselje ji je ustvarjanje za otroke, še posebej za hčerki Emo in Mimo. Polona izvirno povezuje stvarno in pravljično, nežno in odštekano, resnične in sanjske svetove. Brez pocukranosti. www.polonalovsin.com

April −  Vesna Klančar

Vesna Klančar je po poklicu grafična oblikovalka, korenine pa je pognala za računalnikom v manjši oblikovalski in produkcijski hiši. Živali, muce in psi, so njen največji navdih ter krasijo ploščice, koledarje, skodelice, avatarje in namizja na računalnikih. Med ustvarjanjem se ji porajajo nove ideje, ki se jih hoče lotiti takoj. Zato je njena skicirka vedno polna, končni rezultati pa so butični. Prijazna punca s prijaznimi dosežki, ki so všečni mnogim. Kdaj malo sladkega posvetli dan. vixivixi.webs.com

Maj − Chiara Sepin

Chiara je leta 2000 diplomirala na dveletnem študiju za oglaševalsko grafiko na Mednarodni šoli za grafiko v Benetkah. Od leta 2004 se udeležuje delavnic za ilustriranje v sklopu Mednarodne razstave ilustracij za otroke v kraju Sarmede. Leta 2006 se je podala na samostojno poklicno pot in dela kot grafična oblikovalka in ilustratorka za otroke. Leta 2007 je skupaj s Petrom Ferlugo izdala kuharsko knjigo za otroke Škrobek kuha, leta 2009 pa njeno italijansko različico Mestolino, cuoco bambino. Chiara je sodobna ženska, njena dela pa zapletenost našega sveta prijazno in duhovito predstavljajo otrokom.  www.pika.it
Junij −  Suzana Šlebir

Suzana je končala srednjo šolo za oblikovanje v Ljubljani in se je leta 2011 zaradi stanja na trgu dela odločila, da si podari leto dni ustvarjanja. Po spoznavanju sveta odraslih, ki ji ni in ni všeč, se je našla v svojem  barvitem pravljičnem svetu, kjer prevladujejo harmonija, radost in barve. Ta hip najraje ustvarja akvarele,   saj lahko nameša najrazličnejše svetle odtenke, ki ustrezajo njenim sedanjim željam in hotenjem v ustvarjanju. Komaj čakamo tako na Suzanine nove drobne izdelke kot na njena nova iskanja v ilustraciji, ko bodo dekleta v bogatih krinolinah vstopala v kompleksnejše svetove izpod ustvarjalkinih čopičev.  suzana-kii-kii.blogspot.com

Julij −  Sanja Janša 

Sanja Janša oblikuje in ilustrira, največ in najraje knjige. Po šolanju na Srednji šoli za oblikovanje in fotografijo, smer moda, ter študiju na Akademiji za likovno umetnost in oblikovanje, smer vizualne komunikacije, se je samozaposlila v kulturi.  Nekoč bi rada živela v mestu z milim podnebjem, a za zdaj živi v Ljubljani. V mesto in deželo pa vnaša nemir toplih sap in bleščečih sonc in senc – s ščepcem humorja!  sanja-jansa.blogspot.com
Avgust − David Ličen

David Ličen je diplomiral iz grafičnega oblikovanja na Akademiji za likovno umetnost v Ljubljani. Istega leta je vpisal magistrski študij na ALU, prvi letnik je končal v Helsinkih na Finskem. Je član društva slovenskih likovnih umetnikov. Svoja dela je predstavil na številnih samostojnih in skupinskih razstavah doma in v tujini. Od septembra 2003 skupaj z ženo Polono vodi likovno oblikovalski center Lična hiša v Ajdovščini. Njegove močne barvne igre in sanjski svetovi pomanjšanega-povečanega kot vipavska burja pometejo s sivim vsakdanjim dolgčasom. www.licnahisa.com
September − Jožica Rade 
Jožica Rade je likovna pedagoginja, specializantka likovne terapije in direktorica podjetja Creatissimo. Rada riše, piše in ustvarja za otroke ter pripravlja delavnice, ki spodbujajo ustvarjalno izražanje. Navdihe išče v naravi in ljudeh, največkrat s fotoaparatom v rokah ter s ščepcem radovednosti v žepu. Všeč so ji drobni detajli in harmonije ter včasih kakšen košček čokolade. Nekaj ur na dan preživi tudi kot učiteljica z otroki v Osnovni šoli montessori. www.creatissimolab.com

Oktober −  Tjaša Sosič
Tjaša Sosič je zelo mlada Kraševka in diplomantka likovne pedagogike. Ustvarja nakit, riše, oblikuje torbe in fotografira. V vseh njenih umetnijah je čutiti Kras, v njih odseva tamkajšnji rastlinski svet, bogat preplet gmajn in starodavnih naselij. Všeč so nam njene stilizirane silhuete dreves in listov na podlagah učinkovitih barv – s čim jih bo nadgrajevala in dopolnjevala v nove zgodbe?  unikatiassha.webs.com

November −  Claudio Boatin

Claudio se je rodil v kraju Pieve di Soligo v deželi Veneto in je svojo likovno tehniko izostril pri kiparju Petru Handu v Pisi, mojstru Scarabello na Institutu Giorgione v Trevisu in pri slikarju in arhitektu Enzu Stradi. Z izpopolnjevanjem je dosegel tudi različne nagrade in požel odobravanje kritike. Z nežno, filigransko risbo in prosojnimi barvnimi odtenki za nas ustvarja mehke podobe nekdanjih časov, ki jih z vsakim letom oddaljenosti bolj idealiziramo in lepšamo. Simbol je element okoli katerega se vijejo njegova dela: predmeti, znamenja in prisotnosti dobivajo zelo intenzivne pomene in predznake. Znamenja prehajajo skozi čarobne krajine, ki mogoče predstavljajo presenečenj polna metafizična zatočišča.  www.claudioboatin.it

December −  Mojca Fo

Mojca Fo je ilustratorka in arhitektka. Vsa nežna in drobna je predana neprestanemu delu. Pravi, da je pomembno slediti svoji energiji in se truditi za cilje, za katere čutiš, da so pomembni. Njeno delo danes sloni predvsem na ustvarjanju pravljično nadrealističnih slik. Osamljeni arhetipski ljudje in muce in ptice in rože in stopajo po zaobljenih malih svetovih in ustvarjajo simbolne pokrajine, zavetja za lirične duše.  www.fo.si

